बोलीं- केस जीतने के बाद उसने मिठाई बांटी..ये दिखाता है कि वो कितना निर्दयी है
Bollywood Actress Jiah Khan Suicide Case - एक्ट्रेस जिया खान सुसाइड केस में आरोपी सूरज पंचोली को सबूतों के अभाव में बरी कर दिया गया है। इस फैसले को आए दो हफ्ते से ज्यादा हो गए हैं लेकिन जिया की मां राबिया खान का गुस्सा अभी भी बना हुआ है।
एक्ट्रेस जिया खान सुसाइड केस में आरोपी सूरज पंचोली को सबूतों के अभाव में बरी कर दिया गया। इस फैसले को आए दो हफ्ते से ज्यादा हो गए हैं लेकिन जिया की मां राबिया खान का गुस्सा अभी भी खत्म नहीं हुआ है। उन्होंने एक स्टेटमेंट में कहा कि कोर्ट में सूरज का बरी हो जाना पूरी न्यायिक प्रक्रिया का मजाक है।
उन्होंने कहा कि मैंने सूरज के खिलाफ सारे सबूत पुलिस और सीबीआई को सौंपे थे लेकिन उसे कभी अदालत के सामने पेश नहीं किया गया। राबिया ने कहा कि कोर्ट से बरी होने के बाद सूरज मिठाई बांट रहा था, ये दिखाता है कि वो कितना निर्दयी इंसान है।
पुलिस ने बिना सबूत सूरज को आरोपी कैसे बनाया?
रबिया ने स्टेटमेंट में आगे कहा, 'ये केस शुरुआत से ही गलत दिशा में था। ये केस शुरुआत से मर्डर का लग रहा था। सूरज इसमें आरोपी था। पुलिस ने उसे आरोपी कैसे बना दिया जब उसके खिलाफ कोई सबूत ही नहीं थे।
मैंने सीबीआई को जो भी सबूत मुहैया कराए उससे साफ लग रहा था कि ये मामला सुसाइड का नहीं बल्कि मर्डर का है। फोरेंसिक रिपोर्ट भी मर्डर का ही इशारा कर रहा था। इन 10 सालों में पुलिस और सीबीआई को एक भी सबूत नहीं मिला।'
राबिया ने कहा- अदालत में फोरेंसिक से रिलेटेड कोई सबूत नहीं भेजा गया
राबिया ने कहा. 'ट्रायल के दौरान मुझे महसूस हुआ कि आरोपी और सीबीआई दोनों ने समझौता कर लिया है। इसकी कारण ये है कि उन्होंने कभी भी मौत की असल वजह को सामने नहीं लाया। मैं अभी भी कहती हूं कि जिया की मौत कैसे हुई, ये अभी कन्फर्म नहीं हो पाया है।
अदालत में फोरेंसिक से रिलेटेड कोई सबूत नहीं भेजा गया। पुलिस और सीबीआई दोनों ने अदालत में सिर्फ पोस्टमॉर्टम की रिपोर्ट दिखाई थी जिसमें कहा गया कि मौत सांस रुकने की वजह से हुई है।
'सीबीआई ने सूरज के झूठ में उसका साथ दिया'
राबिया ने अपने स्टेटमेंट में आगे कहा, ' सूरज ने अपनी दांतों से झूठ बोला है और दोनों एजेंसियों ने उसके झूठ में उसका साथ दिया है। मेरी बेटी जो अब इस दुनिया में नहीं है उसे ही झूठा बता दिया गया।
दोनों एजेंसियों को उसे दोष देकर निकल जाना काफी आसान था। न केवल मां के रूप में बल्कि एक महिला के रूप में भी मैं निराश महसूस कर रही हूं, क्योंकि जिस व्यवस्था से हम अपनी रक्षा और न्याय की उम्मीद करते हैं वही फेल हो गया। उन्होंने अपने सिस्टम का ही मजाक बना दिया।'
मिठाई बांटना उसकी निर्दयता को दिखाता है
जिया की मां ने ट्रायल जीत का जश्न मनाने के लिए सूरज को खरी-खोटी भी सुनाई। उन्होंने कहा, ट्रायल जीतने के बाद उसने कोर्ट परिसर में मिठाई बांटी। ऐसा करना उसकी निर्दयता को दिखाता है। उसे एक दिन अपने किए पर पछताना पड़ेगा। मैंने तो अब शांति बना ली है, अब मेरी बेटी को न्याय ऊपर वाला ही दिलाएगा।
जिया ने सुसाइड नोट में लिखा- सूरज के साथ रिश्ते में परेशान थी
जिया ने 3 जून 2013 को मुंबई के अपने फ्लैट में सुसाइड किया था। घटना के 10 साल बाद 28 अप्रैल 2023 को इस पर फैसला आया। CBI की स्पेशल कोर्ट ने इस केस में सूरज पंचोली को बरी कर दिया। कोर्ट ने फैसले में कहा, 'आपके खिलाफ सबूत काफी नहीं हैं, इसलिए बरी किया जाता है।'
पुलिस को जिया के घर से 6 पेज का सुसाइड नोट मिला था। इसके मुताबिक, जिया सूरज के साथ बिगड़े रिश्तों की वजह से काफी परेशान थीं। इसके बाद जिया की मां राबिया खान ने सूरज पर केस दर्ज कराया था। हालांकि इस मामले में फैसला आने में 10 साल लग गए। कोर्ट ने सबूतों के अभाव में सूरज को बरी कर दिया।
जिया को मेंटल इलनेस थी, उसकी मां ने कभी ख्याल नहीं रखा- सूरज
केस जीतने के बाद सूरज पंचोली ने दैनिक भास्कर से बातचीत की थी। उन्होंने राबिया पर ही आरोप लगा दिए थे। उन्होंने कहा, 'जिया खान बहुत अच्छी लड़की थी, उसने कभी मुझ पर पर्सनली या मीडिया में आरोप नहीं लगाए। उसकी फैमिली में कोई काम नहीं करता था। जिया के पास जब तक पैसे थे तब तक ही उसकी फैमिली साथ थी।
जब जिया को प्यार और हेल्प की जरूरत थी, तब उसके साथ सिर्फ मैं था, उसकी फैमिली नहीं। इसी वजह से उसने सुसाइड किया। उसकी मां कभी अच्छे डॉक्टर के पास लेकर नहीं गईं। वो सिर्फ जिया को काम करने के लिए पुश करती थीं। उन्होंने कभी जिया के मेंटल इलनेस का ख्याल नहीं रखा।' पूरी खबर पढ़ें